雜曲歌辭 妾薄命
作者：劉元淑
朝代：唐

paragraphs: 自從離別守空閨，遙聞征戰起雲梯。
夜夜愁君遼海外，年年棄妾渭橋西。
陽春白日照空暖，紫燕銜花向庭滿。
綵鸞琴裏怨聲多，飛鵲鏡前妝梳斷。
誰家夫壻不從征，應是漁陽別有情。
莫道紅顏燕地少，家家還似洛陽城。
且逐新人殊未歸，還令秋至夜霜飛。
北斗星前橫度鴈，南樓月下擣寒衣。
夜深聞鴈腸欲絕，獨坐縫衣燈又滅。
暗啼羅帳空自憐，夢度陽關向誰說。
每憐容貌宛如神，如何薄命不勝人。
願君朝夕燕山至，好作明年楊柳春。